
Mindfulness alapú intervenció hatása női labdarúgók teljesítményére, szorongására és tudatos jelenlétére

A mindfulness, azaz a tudatos jelenlét gyakorlata egyre elterjedtebb a nyugati kultúrában is. A mindfulness alapú programok hatékonyan támogatják a mentális egészséget, stresszkezelést és érzelemszabályozást. A mindfulness sportban való alkalmazása egyre népszerűbb, azonban csapatsportokban és női sportolók körében kevés kutatás készült e témában.
A kutatás célja egy mindfulness-alapú intervenciós program hatásának vizsgálata női labdarúgók sportteljesítményére, szorongására és tudatos jelenlétére. Két első osztályú női labdarúgócsapat 37 játékosát mindfulness intervenciós (22 fő) és kontrollcsoportokra osztottuk. A mindfulness intervenciós csoport tagjai egy hathetes Tudatos Sportteljesítmény-növelés (MSPE) programban vettek részt, amely során heti egyszer másfél órás foglalkozáson vettek részt, valamint a tanultakat otthon is gyakorolták. Azt vártuk, hogy az intervencióban részt vevő játékosok teljesítménye magukhoz és a kontrollcsoporthoz képest is nőni fog. Az általunk mért teljesítménymutatók a passzpontosság, labdavezetés, és pulzusregeneráció voltak. Emellett a tudatos jelenlét mértékében a teljesítménymutatókhoz hasonló növekedést, míg a játékosok szorongásának szintjében csökkenést vártunk. Előbbit a MAAS kérdőívvel, utóbbit pedig a CSAI-2 kérdőívvel mértük. A mindfulness intervenciós csoport legtöbb tagjával a második mérés előtt rövid félig struktuált interjúkat készítettünk.
A mindfulness intervenciós csoport passzpontossága szignifikánsan javult, magához és a kontrollcsoporthoz képest is 18%-ot. Jelentős fejlődést mutatott ezen kívül a pulzusregenerációban is. A szomatikus szorongás szintje a mindfulness intervenciós csoportban csökkent, míg a kontrollcsoportban nem történt jelentős változás. A labdavezetési feladatokban nem mutatkozott szignifikáns fejlődés. Ennek oka lehet, hogy ezeknél a feladatoknál feltételezhetően nincs jelentősége a tudatos jelenlétnek. A kvalitatív adatok szerint a résztvevők érzelmi stabilitásuk, koncentrációjuk és stresszkezelési képességeik fejlődéséről számoltak be, különösen a légzőgyakorlatokat és sétálómeditációt kedvelték.
A mindfulness-alapú intervenciók hatékony eszközként szolgálhatnak a női labdarúgók sportteljesítményének és mentális jóllétének fejlesztésében. Különösen a passzpontosság és a pulzusregeneráció terén mutatott eredmények kiemelkedők. A program sikeressége nagymértékben függ a technikák egyéni alkalmazhatóságától és a sportspecifikus igények figyelembevételétől.



